મૂળે કચ્છી વીસા ઓસવાળ જૈન અને સણોસરા ગામના નૈતિકનો જન્મ મુંબઈમાં થયો અને પછી પરિવાર સાથે થોડોક સમય ભોપાલ રહેવા જવાનું થયું. તે જ્યારે સાડાત્રણ વર્ષનો હતો ત્યારે પ્લે-ગ્રુપમાં બાળકો માટેનાં સંગીતનાં સાધનો પોતાની મસ્તીમાં રિધમ સાથે વગાડતો જોઈને સ્કૂલના સંગીત-ટીચરે કહેલું કે આ છોકરાના હાથમાં જાદુ છે, જો તેને તાલીમ મળે તો બહુ આગળ જશે. જોકે શાસ્રીય પદ્ધતિએ કદી સંગીત, વાદ્યની તાલીમ લેવાનું બન્યું નહીં; પણ મનમોજી નૈતિક પોતાની મેળે જ ઢોલ વગાડતો. આમ પણ કચ્છી પ્રજા માટે ઢોલ પરંપરાગત વાદ્ય છે એટલે કોઈ પણ પ્રસંગોમાં જાય ત્યારે ઢોલીઓનો પર્ફોર્મન્સ હોય જ. બીજાને જોઈ-જોઈને બાળનૈતિક શીખતો રહેતો.